Doložka 
finančných, ekonomických, environmentálnych vplyvov, vplyvov na zamestnanosť a podnikateľské prostredie

Odhad dopadov na verejné financie
Podpora rodovej rovnosti je významným cieľom spoločného záujmu Európskej únie. 
Úlohy spojené s činnosťou rady, jej výborov a sekretariátu bude plniť odbor rodovej rovnosti a rovnosti príležitostí Ministerstva práce, sociálnych vecí a rodiny SR kapacitne posilnený o odborných zamestnancov. Finančné prostriedky na činnosť rady budú zabezpečené v rámci kapitoly MPSVR SR.
V súlade s navrhovaným optimálnym variantom sú predpokladané finančné nároky kladené na štátny rozpočet nasledujúce. Jednorazovo vynaložené finančné prostriedky na zriadenie sekretariátu rady vo výške cca  310 tis. Sk (napr. výpočtová technika, zariadenie kancelárií a pod.). Účelovo vynaložené finančné prostriedky na mzdové náklady zamestnancov  sekretariátu (3 zamestnanci, priemerná hrubá mesačná mzda pre 2 zamestnancov 30 tis. Sk, pre jedného 20 tis. Sk vrátane odvodov) 1 295 tis. Sk/ročne, prevádzkové náklady 6 tis. Sk/osoba  čo predstavuje 216 tis. Sk za rok; výdavky na vlastnú činnosť rady a jej výborov (napr. vzdelávanie aj za účasti zahraničných expertov, rodový tréning, rodová výchova, právne analýzy, rodové analýzy, štúdie a posudky vplyvov na rodovú rovnosť, propagácia rodovej rovnosti, mediálna kampaň  a pod.) sa predpokladajú vo výške cca 3 000 tis. Sk/rok. 
So začatím činnosti rady sa predpokladá od 1. januára 2008, preto výdavky na prvý rok činnosti budú predstavovať 4 821 tis. Sk. V bežnom roku sa predpokladajú výdavky vo výške cca  4 511 tis. Sk/rok. Finančné nároky na rozpočet boli znížené tak, aby návrh rešpektoval výhradu vznesenú v rámci medzirezortného pripomienkového konania.
Vzhľadom na to, že rovnosť príležitostí je horizontálnou prioritou sledovanou v rámci štrukturálnych fondov, predpokladáme čiastočné finančné zabezpečenie plnenia úloh rady v súlade so schváleným Národným strategickým referenčným rámcom Slovenskej republiky na roky 2007 – 2013 predovšetkým operačným programom Zamestnanosť a sociálna inklúzia
a na základe schválených projektov. 
Finančné prostriedky sú len orientačné. Celkový rozpočet alokovaný na realizáciu bude upresňovaný každý rok podľa možností štátneho rozpočtu.

2. Odhad dopadov na obyvateľov, hospodárenie podnikateľskej sféry a  iných
       právnických osôb
Predkladaný návrh má dopad na obyvateľov v podobe zabezpečenia rodovej rovnosti vo všetkých politikách.
 	
3.	Odhad dopadov na životné prostredie
Predkladaný návrh nepredpokladá negatívny dopad na životné prostredie.

4.    Odhad dopadov na zamestnanosť
Zriadenie rady bude mať minimálny vplyv na zamestnanosť a naplnenie cieľov lisabonskej stratégie v súvislosti s navrhovaným posilnením odboru rodovej rovnosti a rovnosti príležitostí o 3 zamestnancov v rámci existujúceho počtu zamestnancov MPSVR SR so zabezpečením osobných výdavkov z kapitoly Ministerstva práce, sociálnych vecí a rodiny SR od 1. januára 2008. 

Činnosť rady prispeje k vytvoreniu podmienok, ktoré môžu vyústiť do zvýšenia kvality časti pracovných miest, možnosti flexibilných foriem organizácie práce a ústretovosti zamestnávateľov k osobám s rodinnými povinnosťami a môžu eliminované diskriminačné prvky z trhu práce.

5.    Analýza vplyvov na podnikateľské prostredie
Predkladaný materiál môže predstavovať pozitívny vplyv na podnikateľské prostredie. Očakáva sa nepriama podpora podmienok podnikania a nárast počtu podnikateľov a podnikateliek ako aj  kvantitatívny nárast služieb využívaných podnikateľskými subjektami.